Obecné zastupiteľstvo obce Lazisko na základe § 6 ods. 1, § 4 ods. 3 písm. g) zákona č. 369/ 1990 Zb. o obecnom zriadení v znení neskorších predpisov a v súlade s § 3 ods. 6, § 4 ods. 5, § 5 ods. 1 § 6 ods.3 zákona č. 282/2002 Z.z. , ktorým sa upravujú niektoré podmienky držania psov ,

vydáva

**Všeobecne záväzné nariadenie**

**č. 3 / 2016**

**o vodení a držaní psov na území obce Lazisko**

**Článok 1**

**Všeobecné ustanovenia**

Účelom tohto všeobecne záväzného nariadenia / ďalej len VZN / je ustanoviť sumu úhrady za vydanie náhradnej evidenčnej známky pre psa, ustanoviť podrobnosti o vodení psa, vymedziť miesta, kde je voľný pohyb psa zakázaný a miesta, kde je vstup so psom zakázaná a upraviť povinnosti pri znečisťovaní verejných priestranstiev.

**Článok 2**

**Náhradná evidenčná známka pre psa**

V prípade odcudzenia, zničenia alebo straty evidenčnej známky psa obec Lazisko vydá za úhradu držiteľovi psa náhradnú známku

Suma úhrady za náhradnú známku sa určuje vo výške 1,50 €

**Článok 3**

**Podrobnosti o vodení psa**

1/ Pri vodení psa je ten, kto psa vedie povinný dodržiavať tieto pravidlá:

a/ nie je dovolené vyzývať psa k útoku na iného psa alebo osobu.

b/ v prípade, ak dôjde ku zraneniu medzi psami alebo k poraneniu tretej osoby, je držiteľ psa povinný zranenej osobe predložiť doklad o povinnej vakcinácii a zaistiť veterinárne vyšetrenie svojho psa.

c/ pri vodení psa je ten, kto psa vodí, povinný správať sa tak, aby bol schopný zabrániť psovi v úteku.

d/ po celú dobu vodenia psa, ten kto psa vodí ho musí mať pod dohľadom.

2/ Na miestach, kde je vodenie psa povolené len na vôdzke, je ten kto psa vedie povinný mať psa v bezprostrednej blízkosti tak, aby v prípade potreby odvrátil hrozbu vzniku úrazu tretích osôb.

3/ Voľný pohyb psa bez vôdzky, okrem nebezpečných psov, je možný iba na miestach mimo intravilánu obce.

4/ Voľný pohyb nebezpečných psov je zakázaný

5/ V obci je na miestach so zákazom voľného pohybu psov možné vodiť psa, ktorý bude vedený na vôdzke, pripevnenej na obojku alebo prsnom postroji

 **Článok 4**

**Zákaz voľného pohybu psa a zákaz vstupu so psom**

Vstup so psom okrem psa vodiaceho alebo služobného sa zakazuje:

a/ na verejné ihriská a pieskoviská

b/ do verejných budov v správe obce – obecný úrad

c/ do cintorína a na pietne miesta ( Dom smútku )

Zákaz vstupu so psom do priestorov a  zariadení uvedených v bode 2 musí byť viditeľne označený značkou ,, Vstup so psom zakázaný „

**Článok 5**

**Podrobnosti o znečisťovaní verejných priestranstiev**

V záujme zachovania hygieny, čistoty verejného poriadku a bezpečnosti je držiteľ psa povinný:

a/ dbať aby pes neznečistil verejné priestranstvá.

b/ ten, kto psa vedie je povinný bezprostredne odstrániť exkrementy, ktorými pes znečistil verejné priestranstvo, a odstráni ich tým spôsobom, že ich umiestni do nepriepustného vrecka a následne umiestni do kontajnera na tento účel určeného a označeného

c/ exkrementy je zakázané vhadzovať do malých smetných košov, zberných nádob a kontajnerov určených na zber TKO

 **Článok 6**

**Prechodné a záverečné ustanovenia**

 Týmto nariadením nie sú dotknuté práva a povinnosti vyplývajúce z iných právnych predpisov.

1. Týmto nariadením sa ruší Všeobecne záväzné nariadenie č.2/2016 o vodení a držaní psov na území obce Lazisko
2. Na tomto VZN č. 3/2016 sa uznieslo Obecné zastupiteľstvo obce Lazisko dňa 9.11.2016 uznesením č.16 /2016
3. Toto Všeobecne záväzné nariadenie bolo vyvesené na úradnej tabuli dňa 10.11.2016
4. Toto VZN č. 3/2016 o podmienkach držania psov na území obce Lazisko

 nadobúda účinnosť 15-tym dňom od jeho vyvesenia na úradnej tabuli Obce Lazisko

 **Bc. František Púčik v.r.**

 **starosta obce Lazisko**

v Lazisku dňa 9.11.2016